
A jelent és a jövőt összekötő lánc: A blokklánc-technológia és az adatvédelem összehangolása a GDPR tükrében

A digitális technológiák gyors fejlődése alapjaiban átalakította az adatkezelés módjait, és áttörést
hozott a globális gazdaságban. Az adatokat gyakran az „új olajnak” nevezik, miközben a
védelmüket biztosító szabályozási keretek, mint az EU által bevezetett általános adatvédelmi
rendelet (GDPR), egyre inkább hangsúlyossá válnak. Ezzel párhuzamosan a blokklánc
technológia decentralizált és átlátható adatkezelési megoldásokat kínál, ám alapvető
konfliktusban áll a GDPR követelményeivel, különösen az „elfeledtetéshez való jog” kapcsán.
A kutatás kiemeli, hogy a blokklánc által nyújtotta előnyök – mint az átláthatóság és az
adatbiztonság – miként egyeztethetők össze a GDPR szigorú adatvédelmi előírásaival. A dolgozat
különösen a de lege ferenda javaslatokra összpontosít, amelyek új jogi és technológiai
megoldásokat vázolnak fel, interdiszciplináris szemléletmóddal.
A de lege ferenda javaslatok közül kiemelkedő az álnevesítés és titkosítás kombinációja, amely
lehetővé teszi a személyes adatok rejtett, de ellenőrizhető formában történő tárolását. A
titkosítási kulcsok megfelelő kezelése biztosítja, hogy az érintettek gyakorolhassák
„elfeledtetéshez való jogukat”, miközben a blokklánc által nyújtott integritás megmarad. A „zéró
tudás bizonyítékok” (zero-knowledge proofs) technológiája szintén kulcsszerepet kapott, mivel
lehetővé teszi az adatok hitelességének igazolását azok feltárása nélkül.
A dolgozat további javaslata a jogi keretek átalakítása, amely a decentralizált adatkezeléshez
igazítja a felelősségi szerepeket. Sürgető szükség mutatkozik olyan új kategóriák bevezetésére,
mint a „hálózati résztvevők” vagy a „decentralizált adatkezelők”. Ezek az új kategóriák
biztosítanák a GDPR előírásainak hatékony alkalmazhatóságát a blokklánc környezetében.



